Πραγματοποιήθηκε η «Κβαντική Υπεροχή»;



(νεώτερη ενημέρωση)

Σύμφωνα με τους Financial Times, μια δημοσίευση ερευνητών της Google υποστηρίζει πως κατάφεραν να πραγματοποιήσουν την Kβαντική Yπεροχή (Quantum Supremacy), να κατασκευάσουν δηλαδή έναν κβαντικό υπολογιστή που να εκτελεί υπολογισμoύς, τους οποίους δεν μπορεί να εκτελέσει ένας κλασικός υπολογιστής. Φαίνεται λοιπόν πως μάλλον ξεπεράστηκε το σημείο καμπής που αποτελεί ορόσημο στον τομέα της κβαντικής πληροφορικής.

Αν και αυτή η ανακοίνωση δεν είναι επίσημη, οι επιστήμονες και οι εμπειρογνώμονες της βιομηχανίας περίμεναν εδώ και καιρό η Google να κατασκευάσει έναν κβαντικό υπολογιστή ικανό να φτάσει σε αυτό το ορόσημο.

H Google προέβλεψε πως θα έφτανε στην Κβαντική Υπεροχή μέχρι τα τέλη του 2017. Όμως ο κβαντικός επεξεργαστής Bristlecone με 72-qubit [το όνομα από το πεύκο Bristlecone, το μακροβιότερο από οποιοδήποτε άλλο δέντρο] ήταν δύσκολο να ελεγχθεί. Έτσι, δημιουργήθηκε, ένας άλλος επεξεργαστής με 53 qubit, ο Sycamore, ο οποίος πραγματοποίησε έναν πολύ δύσκολο υπολογισμό μέσα σε 3 λεπτά και 20 δευτερόλεπτα. Απέδειξε ότι μια γεννήτρια τυχαίων αριθμών ήταν πραγματικά τυχαία. Για να κάνει τον ίδιο υπολογισμό ο κορυφαίος μέχρι σήμερα κλασικός υπερυπολογιστής Summit, θα χρειαζόταν 10.000 χρόνια.

(νεώτερη ενημέρωση 24/9/2019)

H δημοσίευση των ερευνητών της Google: «Quantum supremacy using a programmable superconducting processor» Google AI Quantum and collaborators

Δεν γνωρίζουμε προς το παρόν τίποτα για τις λεπτομέρειες αυτού του επιτεύγματος και κυρίως ό,τι αφορά την διόρθωση των κβαντικών σφαλμάτων, λόγω της αποσυμφώνησης (decoherence) που προκαλεί η αλληλεπίδραση του κβαντικού συστήματος με το περιβάλλον, την αχίλλειο πτέρνα των κβαντικών υπολογιστών.

Είναι πιθανό οι επιστήμονες να μην αποδεχτούν την ανακοίνωση της Google ως επιστημονικά ορθή. Περιμένουμε λοιπόν την επίσημη δημοσίευση των ερευνητών της Google και ελπίζουμε πως ο κριτής της εργασίας δεν θα είναι ο κλασικός υπερυπολογιστής Summit, γιατί θα πρέπει να περιμένουμε 10.000 χρόνια μέχρι να ελέγξει την απάντηση του κβαντικού υπολογιστή.

Sabine Hossenfelder: Κβαντική υπεροχή. Τι είναι και ποια η σημασία της.



πηγή: https://www.ft.com/content/b9bb4e54-dbc1-11e9-8f9b-77216ebe1f17